L-UE hija impenjata li tiżgura li l-programm PEACE attwali, li jappoġġa l-paċi u r-rikonċiljazzjoni, jista' jkompli bejn il-kontej tal-fruntiera tal-Irlanda u l-Irlanda ta' Fuq fix-xenarji kollha tal-Brexit. Illum l-ambaxxaturi għall-UE appoġġaw mingħajr emendi proposta għal regolament li jistabbilixxi regoli għall-kontinwazzjoni tal-programmi ta' kooperazzjoni tul il-fruntiera Irlandiża fil-każ tal-ħruġ tar-Renju Unit mill-UE mingħajr ftehim negozjat. Minbarra il-programm PEACE IV, ir-regolament ikopri wkoll il-programm INTERREG VA li jippromwovi koeżjoni ekonomika, soċjali u territorjali madwar l-Irlanda ta' Fuq, il-kontej tal-fruntiera tal-Irlanda u l-Punent tal-Iskozja. Iż-żewġ programmi ser ikomplu jiġu ffinanzjati mill-baġit tal-UE fuq il-bażi tal-istrutturi ta' ġestjoni attwali wkoll fix-xenarju ta' "ebda ftehim". Il-livelli ta' finanzjament mhux ser jinbidlu sa tmiem l-2020. Il-Parlament Ewropew fil-livell ta' kumitat, il-ġimgħa l-oħra ta l-approvazzjoni tiegħu għar-regolament propost u approvah ukoll mingħajr bidliet. Bħala riżultat, l-ebda negozjati bejn il-Kunsill u l-Parlament mhuma pjanati għal dan il-fajl. Il-PE huwa mistenni jadotta formalment il-pożizzjoni tiegħu fl-ewwel qari fl-ewwel sessjoni plenarja tiegħu f'Marzu. L-adozzjoni fil-Kunsill hija skedata għal nofs Marzu. Il-koleġiżlaturi tal-UE qegħdin jaħdmu b'mod rapidu biex jiżguraw li r-regolament jista' jidħol fis-seħħ sad-29 ta' Marzu 2019. Proposta għal Regolament sabiex ikunu jistgħu jitkomplew il-programmi għall-kooperazzjoni territorjali PEACE IV (l-Irlanda - ir-Renju Unit) u għar-Renju Unit - l-Irlanda (l-Irlanda - l-Irlanda ta' Fuq - l-Iskozja) fil-kuntest tal-ħruġ tar-Renju Unit mill-Unjoni Ewropea Il-programmi PEACE IV u INTERREG VA – is-sit web tal-Korp għall-Programmi Speċjali tal-UE (SEUPB)